**У С Т А В**

**на**

**НАРОДНО ЧИТАЛИЩЕ “СВ. БОЯН КНЯЗ БЪЛГАРСКИ – 2006г.” гр. ПАНАГЮРИЩЕ**

ИЗМЕНЕН И ДОПЪЛНЕН ОТ ОБЩО ОТЧЕТНО – ИЗБОРНО СЪБРАНИЕ

Глава първа

ОБЩИ ПОЛОЖЕНИЯ

Чл.1. С този устав се уреждат наименованието и седалището на народното читалище, целите, източниците на финансиране, издръжката, органите на управление и контрол, техните правомощия, начина за приемане на членове и прекратяване на членството, както и реда за определяне на членския внос и прекратяването на народното читалище.

Чл.2.НАРОДНО ЧИТАЛИЩЕ “СВ. БОЯН КНЯЗ БЪЛГАРСКИ – 2006г.” гр. ПАНАГЮРИЩЕ е независимо, неполитическо, самоуправляващо се, доброволно и културно-просветно сдружение, което изпълнява и държавни културно-просветни задачи. Развива своята дейност в съответствие с Конституцията на Република България, законите на страната, закона за Народните читалища и настоящия Устав.

Чл.3. НАРОДНО ЧИТАЛИЩЕ “СВ. БОЯН КНЯЗ БЪЛГАРСКИ–2006г.” гр.

Панагюрище, наричано по долу за краткост Читалището е юридическо лице с нестопанска цел и работи в обществена полза. Представлява се от председателя.

Чл.4. Приоритет в работата на Читалището е духовното, културното и социалното приобщаване на населението към българските културни и исторически традиции и утвърждаване на българската национална идентичност.

Чл.5. Отношенията на читалището с Общинската управа гр. Панагюрище се характеризират с уважение, партньорство при обсъждане проблемите на културата в Общината и взаимодействие при запазване на своята автономия.

Чл.6. /1/Народното читалище може да се сдружава с други Народни читалища за постигане на своите цели, за провеждане на съвместни дейности и инициативи при условията и по реда установен от Закона за народните читалища.

/2/Читалищните сдружения нямат право да управляват и да се разпореждат с имуществото на Народните читалища, които са техни членове.

Ч Чл.7. Читалището като неделима част от своите цели има и работата с подрастващите, младите хора, работещите, пенсионерите, както и обособени по различен признак социални групи.

Чл.8. Името на читалището е НАРОДНО ЧИТАЛИЩЕ “СВ. БОЯН КНЯЗ БЪЛГАРСКИ-2006г.” гр. ПАНАГЮРИЩЕ и ще се изписва върху всички бланки, кореспонденции и реклами.

Чл.9. Читалището има седалище в гр. Панагюрище и адрес на управление:гр. Панагюрище ул. “Кръстьо Гешанов” №3.

Чл.10. Читалището се създава за неопределен срок.

Чл.11. Читалището чества като свой празник, 28 март – “Св. Боян Княз Български” .

Чл. 12. Читалището се наблюдава, подпомага и подкрепя в дейността си от

Министъра на културата.

Глава втора

ЦЕЛИ И ДЕЙНОСТИ

Чл. 13. Основната цел на Читалището е да задоволява духовните, културните, просветните и творческите потребности на хората свързани с:

1. Запазване на обичаите и традициите на българския народ;
2. Развитие и обогатяване на културния живот ;
3. Обогатяване знанията на гражданите и приобщаването им към ценностите и постиженията на науката, изкуството и културата;
4. Възпитаване и утвърждаване на българското национално самоосъзнание;
5. Насърчаване и усъвършенстване на творческите им възможности и талант;
6. Осигуряване на достъп до информация.

Чл. 14./1/ За осъществяване на целите на Читалището се извършват социално- образователни дейности като:

1. Уреждане и поддържане на библиотеки, читални, фото-, фоно-, филмо-, и видеотеки, както и създаване и поддържане на електронни информационни мрежи;
2. Развива и подпомага любителското и художествено творчество;
3. Организира и провежда школи, кръжоци, курсове, клубове, кино– и видео показ, празненства, концерти, изложби и чествания, както и конгреси, симпози-уми, конференции, дискусии, беседи, екоучилища и др. културно- просветни мероприятия.
4. Събира и разпространява знания за родния край;
5. Създаване и съхраняване на музейни сбирки и оказване грижи за тяхното опазване съгласно Закона за културното наследство;
6. Предоставяне на компютърни и интернет услуги.

/2/ Народното читалище може да развива и допълнителна стопанска дейност със социална насоченост, в сферата на физическата култура, здравеопазването, информацията, взаимодействията с училищата и църквата, и друга, свързана с предмета на основната им дейност, в съответствие с действащото законодателство, като използват приходите от нея за постигане на определените в Устава им цели. Народното читалище не разпределя печалба.

/3/ Извършването на еднократни стопански актове – сключване на наемни и арендни договори, както и стопанисването на земеделска земя може да става от името на Народното читалище като юридическо лице, без създаване на търговско или гражданско дружество.

/4/ Допълнителните дейности не могат да създават условие за нарушаване на добрите нрави, да противоречат или рушат националното самосъзнание.

/5/ Народното читалище няма право да предоставя собствено или ползвано от него имущество възмездно или безвъзмездно:

1. За хазартни игри и нощни заведения;
2. За дейност на нерегистрирани по Закона за вероизповеданията, религиозни общности и юридически лица с нестопанска цел на такива общности;
3. За постоянно ползване от политически партии и организации;
4. На председателя, секретаря, членовете на настоятелството и проверителната комисия и на членовете на техните семейства.

Глава трета

ЧЛЕНСТВО И ПРАВООТНОШЕНИЯ

Чл.15./1/ Членовете на Читалището са индивидуални, колективни и почетни.

/2/Индивидуални членове са български граждани. Те биват действителни и спомагателни.

1. Действителните членове са дееспособни лица, плащащи редовно определеният в Устава на Читалището членски внос и имат право на глас;
2. Спомагателни членове са лица до 18 години, които нямат право да избират и да бъдат избирани в читалищното настоятелство и имат съвещателен глас;

/3/ Колективните членове съдействат за осъществяване целите на Читалището, подпомагат дейностите, поддържането и обогатяването на материалната база и имат право на един глас;

Членството им възниква въз основа на специален договор, с който се определят правата и задълженията на страните. Колективните членове могат да бъдат:

аа) професионални организации;

б) стопански организации;

в) търговски дружества;

г) кооперации и сдружения;

д) културно-просветни и любителски клубове, творчески колективи.

/4/ Почетни членове могат да бъдат български и чужди граждани с изключителни заслуги за Читалището и обществото.

Чл.16.Действителните членове се записват до седем дни преди датата на провеждане на Общото събрание.

Всички действителни членове имат право:

1.Да избират и да бъдат избирани в ръководните органи на Читалището;

2. Да участват в обсъждането на всички въпроси от дейността на читалището;

3. Да получават информация за работата на ръководните органи.

4.Членовете на читалището с право на глас са носители на особени права и отговорности за съхраняването и обогатяването на имуществото на читалището.

Чл. 17. Действителните членове на Читалището са длъжни:

1. Да спазват Устава на Читалището;
2. Да плащат определен членски внос;
3. Да пазят и да съдействат за обогатяване на читалищното имущество;
4. Да участват под някаква форма в дейността на Читалището;
5. Да не уронват доброто име на читалището.

Чл. 18. Приемането на нови членове става въз основа на писмено заявление по образец, по решение на Настоятелството.

Чл. 19. /1/ Членство се прекратява:

1. При неплащане на членски внос за една календарна година - автоматично;
2. С изключване при нарушение на Устава;
3. При писмено заявление, отправено до Настоятелството;
4. При смърт на някой от членовете на Читалището - автоматично.

/2/ За колективните членове:

1. При неизпълнение на договорните отношения.

Глава четвърта

УСТРОЙСТВО, УПРАВЛЕНИЕ И ПРЕДСТАВИТЕЛСТВО

Чл. 20. Органите на управление на Читалището са:

1. Общо събрание;
2. Настоятелство;
3. Проверителна комисия.

Чл. 21. /1/ Върховен орган на Читалището е Общото събрание.

/2/ Общото събрание на Читалището се състои от всички членове на читалището, имащи право на глас.

Чл. 22. /1/ Общото събрание има следните компетенции:

1. Приема, изменя и допълва Устава;
2. Избира и освобождава членовете на Настоятелството, Проверителната комисия и Председателя;
3. Приема вътрешните актове, необходими за организация дейността на Читалището;
4. Изключва членове на Читалището;
5. Определя основните насоки за дейността на Читалището;
6. Взема решение за членуване или прекратяване на членството в читалищно сдружение;
7. Приема бюджета на Читалището;
8. Приема годишния отчет до 30 март на следващата година;
9. Определя размера на членския внос;

10.Отменя решения на органите на Читалището;

11.Взема решения за откриване на клонове на Читалището, след съгласуване с Общината;

12.Взема решение за прекратяване на Читалището;

13.Взема решение за отнасяне до съда на незаконосъобразни действия на ръко-водството или читалищни членове.

/2/ Решенията на Общото събрание са задължителни за другите органи на Читалището.

Чл. 23. /1/ Редовно Общо събрание на Читалището се свиква от Настоятелството най-малко веднъж годишно. Извънредно Общо събрание може да бъде свикано по решение на Настоятелството, по искане на Проверителната комисия или по искане на една трета от членовете на Читалището с право на глас. При отказ на настоятелството да свика извънредно общо събрание, до 15 дни от постъпването на искането проверителната комисия или една трета от членовете на читалището с право на глас могат да свикат извънредно общо събрание от свое име.

/2/ Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис лично или връчена не по-късно от 7 дни преди датата на провеждането. Уведомяването на членовете може да стане също чрез SMS, e-mail,по телефон или чрез публикуване на поканата в официалната страница на Читалището. В същия срок на вратата на читалището и на други общодостъпни места в общината, където е дейността на читалището, трябва да бъде залепена поканата за събранието.

/3/ Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

/4/ Решенията по чл. 22, ал.1, т.1, 2, 4, 10, 11, 12 и 13 се вземат с мнозинство най- малко две трети от всички членове. Останалите решения се вземат с мнозинство повече от половината от присъстващите членове.

/5/ Две трети от членовете на общото събрание на народното читалище могат да предявят иск пред окръжния съд по седалището на читалището за отмяна на решение на общото събрание, ако то противоречи на Закона или Устава.

/6/ Искът се предявява в едномесечен срок от узнаването на решението, но не по-късно от една година от датата на вземане на решението.

/7/ Прокурорът може да иска от окръжния съд по седалището на читалището да отмени решение на общото събрание, което противоречи на Закона или Устава, в едномесечен срок от узнаване на решението, но не по-късно от една година от датата на вземане на решението.

Чл. 24. /1/ Изпълнителен орган на Читалището е Настоятелството, което се избира за срок от три години. Настоятелството се състои от трима члена.

/2/ В Настоятелството могат да бъдат да бъдат избирани лица, които нямат роднински връзки по права или по съребрена линия до четвърта степен.

/3/Заседанията на Настоятелството са редовни, когато на тях присъстват не по- малко с двама от членовете му. Настоятелството взима решения с мнозинство не по- малко с двама от членовете му.

/4/ Настоятелството има следните компетенции:

1. Свиква Общо събрание;
2. Осигурява Изпълнението на решенията на общото събрание;
3. Подготвя и внася в общото събрание проект за бюджета на Читалището и

утвърждава щата му;

1. Подготвя и внася в общото събрание отчет за дейността на Читалището;
2. Утвърждава текущите планове за дейността на читалището;
3. Взема решения за отдаване на имоти под наем или за аренда за не по- дълъг период от мандата на настоятелството;
4. Организира и направлява цялостната дейност на Читалището, като спазва законите и се ръководи от Устава, решенията на Общото събрание и собствените си решения;
5. Ръководи цялостната дейност на Читалището, взема решения по всички въпроси отнасящи се до работата и имуществото на Читалището /не противоречащи на Закона за Народните читалища/;
6. Назначава секретаря на Читалището, определя заплатата и утвърждава длъжностната му характеристика;
7. Взема решение за освобождаване и назначаване на работещите щатни, хонорувани и по граждански договор служители на Читалището, за сключването на договори с други физически и юридически лица и разкриване на съвместни културно-просветни дейности;
8. Настоятелството изгражда и помощни комисии и работни групи по отделните проблеми и направления на дейност;
9. Взима решения за морално и материално стимулиране;
10. Внася предложения в Община Панагюрище и други органи и организации за строителство, реконструкция, модернизация, поддържане, ремонтиране и обзавеждане на сградите, за създаване на материални, финансови и кадрови условия за развитие на дейността;
11. Решава въпроси за откриване и закриване на художествено творчески колективи, школи, клубове и други форми на работа;
12. Приема нови членове на читалището;
13. Утвърждава правилник за вътрешния ред на читалището;
14. На заседанията на Настоятелството се кани със съвещателен глас, Секретарят на читалището, ако не е член на Настоятелството;
15. Членовете на Проверителната комисия могат да присъстват на заседанията на Настоятелството със съвещателен глас;
16. Взема решение за участие по проекти и осигурява тяхното разработване и изпълнение.

Чл. 25 /1/ Председателят на Читалището се избира от Общото събрание за срок от три години и е Председател на Настоятелството.

/2/ Председателят:

1. Организира дейността на Читалището съгласно закона, Устава и решенията на Общото събрание;
2. Представлява Читалището;
3. Свиква и ръководи заседанията на Настоятелството и председателства Общото събрание;
4. Ръководи текущата дейност на Читалището;
5. Отчита дейността на Настоятелството;
6. Сключва и прекратява трудовите и други договори със служителите съобразно бюджета на Читалището въз основа решение на Настоятелството-утвърден щат;
7. Заверява разходните документи на Читалището;
8. Наблюдава работата на Секретаря на читалището по организацията на текущата работа.

Чл.26. /1/ Секретарят на читалището е щатният организатор на текущата му дейност.

1. Организира изпълнението на решенията на Настоятелството, включително решенията за изпълнението на бюджета;
2. Замества председателя при неговото отсъствие;
3. Организира текущата основна и допълнителна дейност;
4. Отговаря за работата на щатния и хонорувания персонал;
5. Представлява читалището заедно и поотделно с председателя.

/2/ Настоятелството и Председателят подкрепят Секретаря неговата ежедневна работа, помагат му, без да се намесват грубо и отнемат компетенциите му, освен чрез решение на Настоятелството.

Чл.27. /1/ Секретарят на читалището може да е член на читалищното настоятелство.

/2/ С изтичане мандата на едно Настоятелството договорът със Секретаря не се прекратява. Новото Настоятелство може да прекрати договора само при наличие на груби нарушения по Кодекса на труда и ако доказано не се справя с работата си.

/3/ Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

Чл. 28 /1/ Проверителната комисия се състои от трима членове, избрани за срок от три години;

/2/ Членовете на проверителната комисия не могат да бъдат лица, които са в трудовоправни отношения с Читалището или са роднини на членове от Настоятелството по права линия, съпрузи, братя, сестри и роднини по сватовство от първа степен, както и съребрена линия до четвърта степен;

/3/ Проверителната комисия осъществява контрол върху дейността на Настоятелството, Председателят и Секретарят на Читалището по спазване на Закона, Устава и решенията на Общото събрание;

/4/ Проверителната комисия прави текущи и годишни проверки за законосъобраз-ността при изразходване на паричните средства и стоково- материалните ценности, както и за използването и поддържането на материално- техническата база на Читалището;

/5/ Проверителната комисия отчита дейността си пред Общото събрание;

/6/ Проверителната комисия информира и подпомага Настоятелството;

/7/При констатирани нарушения Проверителната комисия уведомява Настоятелството и Общото събрание на Читалището, а при данни за извършени престъпления – органите на прокуратурата.

Чл. 29. Не могат да бъдат избирани за членове на Настоятелството и на Проверителната комисия лица, които са осъждани на лишаване от свобода за умишлени престъпления от общ характер.

Чл.30. Членовете на Настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на съответното читалище.

Чл.31. Членовете на Настоятелството, проверителната комисия и председателят имат право на възнаграждение за дейността си и участието в заседания на съответните органи.

Глава пета

ИМУЩЕСТВО И ФИНАНСИ

Чл. 32. /1/ Имуществото на Читалището се състои от право на собственост и други вещни права, вземания, ценни книжа, други права и задължения;

/2/ Имуществото се състои от дълготрайни материални активи и малоценни материали, подарени на читалището, придобити с негови собствени средства или предоставени за стопанисване от Община Панагюрище.

Чл.33. Читалището полага еднакви грижи на добър стопанин за опазване и обогатяване както на собственото, така и на ползваното имущество.

Чл. 34. Размерът на годишния членски внос се определя с решение на Общото събрание.

Чл.35. /1/ Народно читалище НАРОДНО ЧИТАЛИЩЕ “СВ. БОЯН КНЯЗ БЪЛГАРСКИ – 2006г.” гр. ПАНАГЮРИЩЕ се финансира от Министерство на културата;

/2/ Читалището набира средства от следните източници:

1. Членски внос;
2. 2.Културно-просветна и информационна дейност;
3. Субсидия от държавния и общинските бюджети;
4. Наеми от движимо и недвижимо имущество;
5. Дарения и завещания;
6. Платени културни, информационни и други дейности;
7. Други приходи.

Чл.36. /1/ Предложенията за годишната субсидия за читалищата по общини, нормативите и механизмът за нейното разпределяне се разработват от Министерството на културата съгласувано с областните администрации и общините.

/2/ С решение на общинския съвет гр. Панагюрище, читалището може да се финансират допълнително над определената по ал.1 субсидия със средства от собствените приходи на общината.

/3/ Гласуваната от общинския съвет субсидия за читалището, определена на

основата на нормативи и по реда на ал. 2, не може да се отклонява от общината за други цели.

/4/ Единния читалищен бюджет се формира от всички приходо- източници - собствени и от субсидии.

Чл.37. /1/ Предвидените по държавния и общинския бюджет средства за читалищна дейност се разпределят между читалищата от комисия с участието на представител на съответната община и на всяко читалище от общината, и се предоставят на читалищата за самостоятелно управление.

/2/ При недостиг на средства за ремонта и поддръжката на читалищна сграда средствата се осигуряват от общинския съвет.

Чл. 38. /1/ Читалището не може да отчуждава недвижими вещи и да учредява ипотека върху тях.

/2/ Движими вещи могат да бъдат отчуждавани залагани, бракувани или заменени с по-доброкачествени само по решение на настоятелството.

Чл.39. /1/ Читалищното настоятелство изготвя годишния отчет за приходите и разходите, който се приема от общото събрание до 31 март на следващата година.

/2/ Отчетът за изразходваните от бюджета средства се представя в Общинска администрация гр. Панагюрище

Чл.40. /1/ Председателят на читалището ежегодно в срок до 10 ноември представя на кмета предложения за своята дейност през следващата година.

/2/ Кметът на общината внася направените предложения в общинския съвет, който приема годишна програма за развитие на читалищната дейност в община Панагюрище.

/3/ Програмата по ал. 2 се изпълнява от читалищата въз основа на финансово обезпечени договори, сключени с кмета на общината.

/4/ Председателят на читалището представя ежегодно до 31 март пред кмета на община Панагюрище и общинския съвет доклад за осъществените читалищни дейности в изпълнение на програмата по ал. 2 и за изразходваните от бюджета средства през предходната година.

/5/ Докладите по ал. 4 на читалищата на територията на община Панагюрище се обсъждат от общинския съвет на първото открито заседание след 31 март с участието на представителите на народните читалища - вносители на докладите.

Чл.41. Като обществена организация с идеална цел Читалището използва безвъзмездно материалната база предоставена му от местната държавна власт.

Чл. 42. Читалище “ има собствен печат, който е приет от Учредителното събрание на Читалището.

Глава шеста

ПРЕКРАТЯВАНЕ

Чл.43. /1/ Читалището може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или по решение на окръжния съд, ако:

1. Дейността му противоречи на закона, устава и добрите нрави;
2. Имуществото му не се използва според целите и предмета на дейността на читалището;
3. Е налице трайна невъзможност читалището да действа или не развива дейност за период две години. В тези случаи министърът на културата изпраща сигнал до прокурора за констатирана липса на дейност на читалище;
4. Не е учредено по законния ред;
5. Е обявено в несъстоятелност.

/2/ Прекратяването на читалището по решение на окръжния съд може да бъде постановено по искане на прокурора, направено самостоятелно или след подаден сигнал от министъра на културата

/3/ Прекратяването на читалището по искане на прокурора се вписва служебно.

Чл.44. Общото събрание може да взема решение за прекратяване на читалището, ако са изчерпани всички възможности и не съществуват никакви условия за трайна дейност на читалището.

Чл.45. Читалищното сдружение, в което е членувало прекратеното читалище, не може да претендира за разпределянето на имуществото на това читалище.

Чл.46. За неуредените в този устав случаи се прилага Законът за юридическите лица с нестопанска цел.

Глава седма

ЗАКЛЮЧИТЕЛНИ РАЗПОРЕДБИ

КЪМ УСТАВА НА НЧ НАРОДНО ЧИТАЛИЩЕ “СВ. БОЯН КНЯЗ БЪЛГАРСКИ – 2006г.” гр. ПАНАГЮРИЩЕ

Чл.51. /1/ Читалището има кръгъл печат с надпис: НАРОДНО ЧИТАЛИЩЕ “СВ. БОЯН КНЯЗ БЪЛГАРСКИ – 2006г.” , в две окръжности, в средата с разтворена книга, свитък,перо и две книги, върху отворената книга до свитъка „ПАНАГЮРИЩЕ”

/2/ Други празници на Читалището са:

1.24 май – Ден на просветата и културата;

2.1-ви ноември – Ден на Народните будители;

Чл.52. /1/ Този устав е приет от Общото отчетно-изборно събрание на НАРОДНО ЧИТАЛИЩЕ “СВ. БОЯН КНЯЗ БЪЛГАРСКИ – 2006г.”, в съответствие с изискванията от ЗНЧ Обн.ДВ., бр.89 от 22 Октомври 1996г и последно изм. ДВ. бр.42 от 5 Юни 2009 г.

/2/ Уставът е приет на Общо отчетно-изборно събрание на НАРОДНО ЧИТАЛИЩЕ “СВ. БОЯН КНЯЗ БЪЛГАРСКИ – 2006г.”, гр. Панагюрище на 22.10.2019 г. и е подписан от учредителите и председателя.

Настоятелство:

Председател: Савка Филипова Гешанова;

Членове: Пенка Лукова Немигенчева;

Иван Александров Тасев.

Проверителна комисия:

Председател: Нонка Димитрова Байрякова

Членове: Александра Димитрова Дюлгярова;

 Цонка Костадинова Атанасова.